title: 2009/57/KE: Deċiżjoni tal-Bank Ċentrali Ewropew tat- 12 ta’ Diċembru 2008 li tistabbilixxi l-miżuri meħtieġa għall-kontribuzzjoni lill-valur propjetarju akkumulat tal-Bank Ċentrali Ewropew u biex jiġu aġġustati l-klejms tal-banek ċentrali nazzjonali ekwivalenti għall-assi tar-riżervi barranin ittrasferiti (BĊE/2008/27)

text:
               24.1.2009

               MT

               Il-Ġurnal Uffiċjali ta’ l-Unjoni Ewropea

               L 21/77

         DEĊIŻJONI TAL-BANK ĊENTRALI EWROPEW
   tat-12 ta’ Diċembru 2008
   li tistabbilixxi l-miżuri meħtieġa għall-kontribuzzjoni lill-valur propjetarju akkumulat tal-Bank Ċentrali Ewropew u biex jiġu aġġustati l-klejms tal-banek ċentrali nazzjonali ekwivalenti għall-assi tar-riżervi barranin ittrasferiti
   (BĊE/2008/27)
   (2009/57/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew (minn issa ‘l quddiem “l-Istatut tas-SEBĊ”), b’mod partikolari l-Artikolu 30,
   Billi:

               (1)

               Id-Deċiżjoni BĊE/2008/23 tat-12 ta’ Diċembru 2008 dwar l-ishma ta’ persentaġġ tal-banek ċentrali nazzjonali fl-iskema għas-sottoskrizzjoni fil-kapital tal-Bank Ċentrali Ewropew (1) tipprovdi għall-aġġustament ta’ l-iskema għas-sottoskrizzjoni fil-kapital tal-Bank Ċentrali Ewropew (BĊE) (minn issa ‘l quddiem “l-iskema kapitali”) skond l-Artikolu 29.3 ta’ l-Istatut tas-SEBĊ, u tistabbilixxi, b’effett mill-1 ta’ Jannar 2009, l-ippeżar il-ġdid assenjat lil kull bank ċentrali nazzjonali (BĊN) fl-iskema kapitali aġġustata (minn issa ‘l quddiem l-“ippeżar ta’ l-iskema kapitali”).

               (2)

               L-aġġustamenti ta’ l-ippeżar ta’ l-iskema kapitali u t-tibdiliet riżultanti fl-ishma tal-BĊNi fil-kapital sottoskritt tal-BĊE, jitolbu biex jiġu aġġustati l-klejms li l-BĊE ikkredita skond l-Artikolu 30.3 ta’ l-Istatut tas-SEBĊ lill-BĊNi ta’ l-Istati Membri li adottaw l-ewro (minn issa ‘l quddiem “il-BĊNi parteċipanti”), u li huma ekwivalenti għall-kontribuzzjonijiet ta’ assi ta’ riżervi barranin mill-BĊNi parteċipanti lill-BĊE (minn issa ‘il quddiem “il-kejms”).

               (3)

               Dawk il-BĊNi parteċipanti li l-ishma ta’ persentaġġ tagħhom fl-iskema kapitali aġġustata jiżdiedu minħabba l-aġġustament, għandhom għalhekk jagħmlu trasferiment kumpensatorju lill-BĊE, filwaqt li l-BĊE għandu jagħmel trasferiment kumpensatorju lil dawk il-BĊNi parteċipanti li l-ishma ta’ persentaġġ tagħhom fl-iskema kapitali aġġustata jonqsu.

               (4)

               Skond il-prinċipji ġenerali tal-ġustizzja, it-trattament ugwali u l-protezzjoni ta’ l-aspettattivi leġittimi wara l-Istatut tas-SEBĊ, dawk il-BĊNi parteċipanti li s-sehem relattiv tagħhom fil-valur propjetarju akkumulat tal-BĊE jiżdied minħabba l-aġġustamenti hawn fuq imsemmijin, għandhom jagħmlu wkoll trasferiment kumpensatorju lil dawk il-BĊNi parteċipanti li s-sehem relattiv tagħhom jonqos.

               (5)

               L-ippeżar rispettiv ta’ l-iskema kapitali ta’ kull BĊN parteċipanti sal-31 ta’ Diċembru 2008 u b’seħħ mill-1 ta’ Jannar 2009 għandu jitfisser bħala persentaġġ tal-kapital totali tal-BĊE kif sottoskritt mill-BĊNi parteċipanti kollha għall-finijiet biex jiġi kkalkulat l-aġġustament tal-valur tas-sehem ta’ kull BĊN parteċipanti fil-valur proprjetarju akkumulat tal-BĊE.

               (6)

               Għaldaqstant, tinħtieġ l-adozzjoni ta’ deċiżjoni ġdida tal-BĊE biex tabroga d-Deċiżjoni BĊE/2006/24 tal-15 ta’ Diċembru 2006 li tistabbilixxi l-miżuri meħtieġa għall-kontribuzzjoni lill-valur proprjetarju akkumulat tal-BĊE, u biex jiġu aġġustati l-klejms tal-banek ċentrali nazzjonali ekwivalenti għall-assi ta’ riżervi barranin ittrasferiti (2).

               (7)

               Bis-saħħa ta’ l-Artikolu 1 tad-Deċiżjoni tal-Kunsill 2008/608/KE tat-8 ta’ Lulju 2008 skond l-Artikolu 122(2) tat-Trattat dwar l-adozzjoni mis-Slovakja tal-valuta waħda fl-1 ta’ Jannar 2009 (3), id-deroga favur is-Slovakja msemmija fl-Artikolu 4 ta’ l-Att ta’ l-Adeżjoni 2003 (4) hija abrogata b’effett mill-1 ta’ Jannar 2009,

         IDDEĊIEDA KIF ĠEJ:
   Artikolu 1
   Definizzjonijiet
   Għall-finijiet ta’ din id-Deċiżjoni:

               (a)

               “valur proprjetarju akkumulat” ifisser it-total tar-riżervi tal-BĊE, kontijiet ta’ rivalutazzjoni u provvisti ekwivalenti għar-riżervi kif ikkalkulati mill-BĊE sal-31 ta’ Diċembru 2008. Ir-riżervi tal-BĊE u dawk il-provvisti ekwivalenti għar-riżervi għandhom jinkludu, mingħajr limitazzjoni għall-ġeneralità tal-“valur proprjetarju akkumulat”, il-fond tar-riżerva ġenerali u l-provvista ekwivalenti għar-riżervi kontra r-riskji tar-rata tal-kambju, tar-rata ta’ l-imgħax u l-prezz tad-deheb;

               (b)

               “data tat-trasferiment” tfisser it-tieni jum ta’ negozju wara l-approvazzjoni mill-Kunsill Governattiv tal-kontijiet finanzjarji tal-BĊE għas-sena finanzjarja 2008;

         Artikolu 2
   Kontribuzzjoni għar-riżervi u l-provvisti tal-BĊE
   1.   Jekk sehem ta’ BĊN parteċipanti fil-valur proprjetarju akkumulat jiżdied minħabba żieda fl-ippeżar tiegħu fl-iskema kapitali b’seħħ mill-1 ta’ Jannar 2009, dak il-BĊN parteċipanti għandu jittrasferixxi l-ammont iddeterminat bis-saħħa tal-paragrafu 3 lill-BĊE fid-data tat-trasferiment.
   2.   Jekk sehem ta’ BĊN parteċipanti fil-valur proprjetarju akkumulat jonqos minħabba tnaqqis fl-ippeżar tiegħu fl-iskema kapitali b’seħħ mill-1 ta’ Jannar 2009, dak il-BĊN parteċipanti għandu jirċievi l-ammont iddeterminat bis-saħħa tal-paragrafu 3 lill-BĊE fid-data tat-trasferiment.
   3.   Il-BĊE għandu, fil- jew qabel il-jum meta l-Kunsill Governattiv japprova l-kontijiet finanzjarji tal-BĊE għas-sena finanzjarja 2006, jikkalkula u jikkonferma lil kull BĊN parteċipanti, jew l-ammont li għandu jiġi ttrasferit minn dak il-BĊN parteċipanti lill-BĊE meta japplika l-paragrafu 1, jew l-ammont li dak il-BĊN parteċipanti għandu jirċievi mill-BĊE meta japplika l-paragrafu 2. Bla ħsara għat-tqarrib, kull ammont li għandu jiġi ttrasferit jew irċevut għandu jkun ikkalkolat billi l-valur proprjetarju akkumulat jiġi mmultiplikat bid-differenza assoluta, bejn l-ippeżar ta’ l-iskema kapitali ta’ kull BĊN parteċipanti fil-31 ta’ Diċembru 2008 u l-ippeżar tiegħu ta’ l-iskema kapitali b’seħħ mill-1 ta’ Jannar 2009, u r-riżultat jiġi diviż b’100.
   4.   Kull ammont deskritt fil-paragrafu 3 għandu jkun dovut f’ewro fl-1 ta’ Jannar 2009, imma għandu jkun ittrasferit effettivament fid-data tat-trasferiment.
   5.   Fid-data tat-trasferiment, BĊN parteċipant jew il-BĊE li jkollu jittrasferixxi ammont skond il-paragrafu 1 jew il-paragrafu 2 għandu jittrasferixxi wkoll separatament, kull imgħax li jakkumula matul il-perjodu mill-1 ta’ Jannar 2009 sad-data tat-trasferiment fuq kull ammont rispettiv dovut minn dan il-BĊN parteċipanti u l-BĊE. Min jittrasferixxi u min jirċievi dan l-imgħax għandu jkun l-istess bħal min jittrasferixxi u min jirċievi l-ammonti li fuqhom jakkumula l-imgħax.
   6.   Jekk il-valur proprjetarju akkumulat huwa anqas minn żero, l-ammonti li għandhom jiġu ttrasferiti jew irċevuti skond il-paragrafu 3 u l-paragrafu 5 għandhom jitħallsu fid-direzzjonijiet opposti ta’ dawk speċifikati fil-paragrafu 3 u l-paragrafu 5.
   Artikolu 3
   Aġġustament tal-klejms ekwivalenti għall-assi ta’ riżervi barranin ttrasferiti
   1.   Billi l-aġġustament tal-klejms ekwivalenti għall-assi ta’ riżervi barranin ttrasferiti għan-Národná banka Slovenska ser ikun irregolat bid-Deċiżjoni BĊE/2008/33 tal-31 ta’ Diċembru 2008 dwar il-kapital imħallas, it-trasferiment ta’ l-assi tar-riżervi barranin u l-kontribuzzjonijiet min-Národná banka Slovenska għar-riżervi u l-provvisti tal-Bank Ċentrali Ewropew (5), dan l-Artikolu għandu jirregola l-aġġustament tal-klejms ekwivalenti għall-assi ta’ riżerva barranin ittrasferiti mill-BĊNi parteċipanti oħra.
   2.   Il-klejms tal-BĊNi parteċipanti għandhom ikunu aġġustati b’effett mill-1 ta’ Jannar 2009 skond l-ippeżar aġġustat tagħhom ta’ l-iskema kapitali. Il-valur tal-klejms tal-BĊNi parteċipanti b’effett mill-1 ta’ Jannar 2009 jidher fit-tielet kolonna tat-tabella fl-Anness ta’ din d-Deċiżjoni.
   3.   Kull BĊN parteċipanti għandu, bis-saħħa ta’ din id-dispożizzjoni u mingħajr il-ħtieġa ta’ aktar formalita' jew xi att, jitqies li jew ikun ittrasferixxa jew irċieva b’effett fl-1 ta’ Jannar 2009, il-valur assolut tal-klejm (f’ewro) muri ħdejn ismu fir-raba’ kolonna tat-tabella fl-Anness ma’ din id-Deċiżjoni, fejn “-” għandu jirreferi għal klejm li l-BĊN parteċipanti għandu jittrasferixxi lill-BĊE u “+” għal klejm li l-BĊE għandu jittrasferixxi lil-BĊN parteċipanti.
   4.   Fl-ewwel jum ta’ operazzjoni tat-Trans-European Automated Real-time Gross settlement Express Transfer system (“TARGET2”) wara l-1 ta’ Jannar 2009, kull BĊN parteċipanti għandu jew jittrasferixxi jew jirċievi l-valur assolut ta’ l-ammont (f’ewro) muri ħdejn ismu fir-raba’ kolonna tat-tabella fl-Anness ma’ din id-Deċiżjoni, fejn “+” għandu jirriferi għal ammont li l-BĊN parteċipanti għandu jittrasferixxi lill-BĊE u “-” għal ammont li l-BĊE għandu jirrtrasferxxi lill-BĊN parteċipanti.
   5.   Fl-ewwel ġurnata operattiva tat-TARGET2 wara l-1 ta’ Jannar 2009, il-BĊE u l-BĊNi parteċipanti li huma obbligati jittrasferixxu ammonti skond il-paragrafu 4, għandhom kull wieħed minnhom separatament jittrasferixxu wkoll kull interess fuq l-ammonti dovuti rispettivi li jakkumulaw matul il-perijodu mill-1 ta’ Jannar 2009, sad-data ta’ dan it-trasferiment. Min jittrasferixxi u min jirċievi dan l-imgħax għandu jkun l-istess bħal min jittrasferixxi u min jirċievi l-ammonti li fuqhom jakkumula l-imgħax.
   Artikolu 4
   Dispożizzjonijiet Ġenerali
   1.   L-imgħax li jakkumula skond l-Artikolu 2(5) u l-Artikolu 3(5) għandu jkun ikkalkulat kuljum billi jintuża l-metodu ta’ kalkolu “attwali fuq matul-360-jum” (actual over-360-day), b’rata daqs ir-rata marġinali ta’ imgħax użata mill-Eurosistema fl-operazzjoni ewlenija ta’ finanzjament mill-ġdid l-aktar riċenti tagħha.
   2.   Kull trasferiment bis-saħħa ta’ l-Artikolu 2(1), (2) u (5) u l-Artikolu 3(4) u (5) għandu jsir b’mod separat permezz tat-TARGET2.
   3.   Il-BĊE u l-BĊNi parteċipanti li huma taħt obbligu li jagħmlu kull trasferiment imsemmi fil-paragrafu 2 għandhom, eventwalment, jagħtu l-istruzzjonijiet meħtieġa biex jagħmlu dawn it-trasferimenti fil-ħin.
   Artikolu 5
   Dispożizzjonijiet finali
   1.   Din id-Deċiżjoni għandha tidħol fis-seħħ fl-1 ta’ Jannar 2009.
   2.   Id-Deċiżjoni BĊE/2006/24 hija hawnhekk abrogata b’effett mill-1 ta’ Jannar 2009.
   3.   Ir-referenzi għad-Deċiżjoni BĊE/2006/24 għandhom jinftiehmu li huma referenzi għal din id-Deċiżjoni.

      Magħmula fi Frankfurt am Main, it-12 ta’ Diċembru 2008.

            Il-President tal-BĊE

         Jean-Claude TRICHET

      (1)  Ara paġna 66 ta’ dan il-Ġurnal Uffiċjali.

      (2)  ĠU L 24, 31.1.2007, p. 9.

      (3)  ĠU L 195, 24.7.2008, p. 24.

      (4)  Att li jitratta l-kundizzjonijiet tas-sħubija tar-Repubblika Ċeka, ir-Repubblika ta’ l-Estonja, ir-Repubblika ta’ Ċipru, ir-Repubblika tal-Latvja, ir-Repubblika tal-Litwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika Slovakka u l-aġġustamenti tat-Trattati li fuqhom l-Unjoni Ewropea hija stabbilita (ĠU L 236, 23.9.2003, p. 33).

      (5)  Ara paġna 83 ta’ dan il-Ġurnal Uffiċjali.

      ANNESS
      KLEJMS EKWIVALLENTI GĦALL-ASSI TAR-RIŻERVI BARRANIN ITTRASFERITI LILL- BĊE

                  BĊN parteċipanti

                  Klejms ekwivalenti għall-assi tar-riżervi barranin ittrasferiti lill-BĊE, fil-31 ta’ Diċembru 2008
                  (EUR)

                  Klejms ekwivalenti għall-assi tar-riżervi barranin ittrasferiti lill-BĊE, b’seħħ mill-1 ta’ Jannar 2009
                  (EUR)

                  Ammont ta’ trasferiment
                  (EUR)

                  Nationale Bank van België/Banque Nationale de Belgique

                  1 423 341 995,63

                  1 397 303 846,77

                  –26 038 148,86

                  Deutsche Bundesbank

                  11 821 492 401,85

                  10 909 120 274,33

                  – 912 372 127,52

                  Central Bank and Financial Services Authority of Ireland

                  511 833 965,97

                  639 835 662,35

                  + 128 001 696,38

                  Bank of Greece

                  1 046 595 328,50

                  1 131 910 590,58

                  +85 315 262,08

                  Banco de España

                  4 349 177 350,90

                  4 783 645 755,10

                  + 434 468 404,20

                  Banque de France

                  8 288 138 644,21

                  8 192 338 994,75

                  –95 799 649,46

                  Banca d’Italia

                  7 217 924 640,86

                  7 198 856 881,40

                  –19 067 759,46

                  Central Bank of Cyprus

                  71 950 548,51

                  78 863 331,39

                  +6 912 782,88

                  Banque centrale du Luxembourg

                  90 730 275,34

                  100 638 597,47

                  +9 908 322,13

                  Bank Ċentrali ta’ Malta

                  35 831 257,94

                  36 407 323,18

                  + 576 065,24

                  De Nederlandsche Bank

                  2 243 025 225,99

                  2 297 463 391,20

                  +54 438 165,21

                  Oesterreichische Nationalbank

                  1 161 289 917,84

                  1 118 545 877,01

                  –42 744 040,83

                  Banco de Portugal

                  987 203 002,23

                  1 008 344 596,55

                  +21 141 594,32

                  Banka Slovenije

                  183 995 237,74

                  189 410 251,00

                  +5 415 013,26

                  Národná banka Slovenska

                  0

                  399 443 637,59  (1)

                  + 399 443 637,59

                  Suomen Pankki

                  717 086 011,07

                  722 328 204,76

                  +5 242 193,69

                  Total (2):

                  40 149 615 804,58

                  40 204 457 215,43

                  54 841 410,85

         (1)  Biex jiġu ttrasferiti b’effett mid-dati stabbiliti fid-Deċiżjoni BĊE/2008/33.

         (2)  Minħabba t-tqarrib, it-totali jistgħu ma jikkorrispondux mas-somma tal-figuri kollha murijin.


Deċiżjoni tal-Kunsill tal- 21 ta’ Novembru 2005 dwar il-konklużjoni tal-Ftehim bejn l-Unjoni Ewropea u r-Repubblika ta’ l-Iżlanda dwar proċeduri ta’ sigurtà għall-iskambju ta’ informazzjoni klassifikata


title: 2007/829/KE: Deċiżjoni tal-Kunsill tal- 5 ta’ Diċembru 2007 dwar ir-regoli applikabbi għall-esperti nazzjonali u għall-persunal militari nazzjonali sekondati mas-Segretarjat Ġenerali tal-Kunsill u li tħassar id-Deċiżjoni 2003/479/KE

text:
               13.12.2007

               MT

               Il-Ġurnal Uffiċjali ta’ l-Unjoni Ewropea

               L 327/10

         DEĊIŻJONI TAL-KUNSILL
   tal-5 ta’ Diċembru 2007
   dwar ir-regoli applikabbi għall-esperti nazzjonali u għall-persunal militari nazzjonali sekondati mas-Segretarjat Ġenerali tal-Kunsill u li tħassar id-Deċiżjoni 2003/479/KE
   (2007/829/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28(1) tiegħu,
   Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 207(2) tiegħu,
   Billi:

               (1)

               L-espert(i) nazzjonali sekondat(i) (minn hawn 'il quddiem “ENS”) u l-persunal militari nazzjonali sekondat (minn hawn 'il quddiem “persunal militari sekondat”) għandhom jippermettu lis-Segretarjat Ġenerali tal-Kunsill (minn hawn 'il quddiem “SĠK”) li jibbenefika mill-konoxxenza u l-esperjenza professjonali ta’ livell għoli tagħhom, partikolarment fl-oqsma fejn m'hemmx disponibbiltà immedjata ta’ tali kompetenza.

               (2)

               Din id-Deċiżjoni għandha tinkoraġġixxi l-iskambju ta’ esperjenza u konoxxenza professjonali fil-qasam tal-politika Ewropea, billi tassenja temporanjament esperti ta’ l-amministrazzjonijiet pubbliċi ta’ l-Istati Membri jew ta’ organizzazzjonijiet internazzjonali mas-servizzi tas-SĠK.

               (3)

               L-ENS għandhom jiġu mill-amministrazzjonijiet pubbliċi ta’ l-Istati Membri jew ta’ organizzazzjonijiet internazzjonali.

               (4)

               Id-drittijiet u l-obbligi ta’ l-ENS u tal-persunal militari sekondat, stabbiliti b'din id-Deċiżjoni, għandhom jiggarantixxu li dawn iwettqu d-dmirijiet tagħhom fl-interess biss tas-SĠK.

               (5)

               Fid-dawl tan-natura temporanja ta’ ħidmiethom u minħabba l-istatus partikolari tagħhom, l-ENS u l-persunal militari sekondat m'għandhom jieħdu l-ebda responsabbiltà li tappartjeni lis-SĠK għall-eżerċizzju tal-prerogattivi tiegħu tad-dritt pubbliku, ħlief fir-rigward tad-derogi previsti minn din id-Deċiżjoni.

               (6)

               Din id-Deċiżjoni għandha tiddefinixxi l-kondizzjonijiet kollha ta’ l-impjieg ta’ l-ENS u tal-persunal militari sekondat u għandha tapplika irrispettivament mill-oriġini ta’ l-approprjazzjonijiet baġitarji użati sabiex ikopru l-ispejjeż.

               (7)

               Barra minn hekk għandu jsir provvediment partikolari għall-persunal militari sekondati mas-SĠK sabiex jiġi ffurmat il-Persunal Militari ta’ l-Unjoni Ewropea.

               (8)

               Ladarba dawn ir-regoli jissostitwixxu dawk stabbiliti fid-Deċiżjoni tal-Kunsill 2003/479/KE (1), hu meħtieġ li din titħassar, mingħajr preġudizzju għall-kontinwazzjoni ta’ l-applikazzjoni tagħha għall-issekondar kollu li jkun għadu effettiv fil-mument tad-dħul fis-seħħ ta’ din id-Deċiżjoni,

         IDDEĊIEDA KIF ĠEJ:
   KAPITOLU I
   DISPOŻIZZJONIJIET ĠENERALI
   Artikolu 1
   Kamp ta’ applikazzjoni
   1.   Dawn ir-regoli għandhom japplikaw għall-Esperti Nazzjonali Sekondati (ENS) mas-Segretarjat Ġenerali tal-Kunsill (SĠK) mill-amministrazzjonijiet pubbliċi ta’ l-Istati Membri. Huma għandhom japplikaw ukoll għall-persunal militari sekondat minn organizzazzjoni internazzjonali.
   2.   Il-persuni koperti minn dawn ir-regoli għandhom jibqgħu fis-servizz ta’ min iħaddimhom tul il-perijodu ta’ ssekondar u għandhom jibqgħu jiġu rimunerati minnu.
   3.   Is-SĠK għandu jiddeċiedi, skond il-ħtiġijiet u l-possibbiltajiet baġitarji, dwar ir-reklutaġġ ta’ ENS. Id-Deputat Segretarju Ġenerali għandu jistabbilixxi l-modalitajiet ta’ dan ir-reklutaġġ.
   4.   Ħlief jekk id-Deputat Segretarju Ġenerali jikkonċedi deroga li ma tkunx applikabbli fil-kamp tal-Politika Estera u ta’ Sigurtà Komuni (PESK)/Politika Ewropea ta’ Sigurtà u Difiża (PESD), l-ENS għandhom ikunu ċittadini ta’ Stat Membru. Ir-reklutaġġ ta’ ENS għandha ssir fuq bażi ġeografika kemm jista' jkun wiesgħa minn fost iċ-ċittadini ta’ l-Istati Membri. L-Istati Membri u s-SĠK għandhom jikkoperaw sabiex jiżguraw, kemm jista' jkun, bilanċ bejn irġiel u nisa u r-rispett tal-prinċipju ta’ opportunitajiet indaqs.
   5.   L-issekondar għandu jiġi implimentat permezz ta’ skambju ta’ ittri bejn id-Direttorat Ġenerali tal-Persunal u l-Amministrazzjoni tas-SĠK u r-Rappreżentanza Permanenti ta’ l-Istat Membru konċernat, jew, jekk ikun il-każ, l-organizzazzjoni internazzjonali. Il-post ta’ l-issekondar għandu jkun imsemmi fl-iskambju ta’ ittri. Kopja tar-regoli applikabbli għall-ENS mas-SĠK għandha tkun mehmuża ma’ l-iskambju ta’ ittri.
   Artikolu 2
   Il-perijodu ta’ l-issekondar
   1.   Il-perijodu ta’ l-issekondar ma jistax ikun inqas minn sitt xhur u lanqas iktar minn sentejn u jista' jiġġedded għal perijodi suċċessivi għal żmien totali li ma jaqbiżx erba' snin.
   2.   B'deroga mill-paragrafu 1, il-perijodu ta’ l-issekondar ta’ ENS għall-parteċipazzjoni fit-tħejjija ta’ operazzjonijiet militari jew ċivili jew għall-istudju tat-tnedija tagħhom jista' jkun inqas minn 6 xhur.
   3.   Il-perijodu ta’ l-issekondar previst għandu jiġi stabbilit fil-bidu, fl-iskambju ta’ ittri previst fl-Artikolu 1(5). L-istess proċedura għandha tapplika fil-każ ta’ tiġdid tal-perijodu ta’ l-issekondar.
   4.   L-ENS li diġà kienu ġew sekondati mas-SĠK jistgħu jerġgħu jiġu sekondati, f'konformità mar-regolamenti interni stabbiliti rigward il-perijodu massimu tal-preżenza ta’ dan il-persunal fis-servizzi tas-SĠK, u dejjem bil-kondizzjonijiet li ġejjin:

               a)

               l-ENS għandhom jibqgħu jissodisfaw il-kondizzjonijiet ta’ eliġibilità għall-issekondar;

               b)

               iridu jkunu għaddew mill-inqas sitt snin bejn it-tmiem tal-perijodu ta’ l-issekondar preċedenti u ssekondar ġdid; jekk, fi tmiem l-ewwel issekondar, l-ENS ibbenefika minn kuntratt supplimentari differenti, il-perijodu ta’ sitt snin għandu jibda jgħodd mit-tmiem ta’ dan il-kuntratt. Din id-dispożizzjoni m'għandhiex twaqqaf lis-SĠK milli jaċċetta l-issekondar ta’ ENS li l-ewwel issekondar tiegħu dam inqas minn erba' snin, iżda f'dan il-każ, l-issekondar il-ġdid m'għandux jaqbeż il-parti li jkun fadal tal-perijodu ta’ erba' snin;

               c)

               il-perijodu indikat fil-punt (b) għandu jitnaqqas għal tliet snin fil-każ li l-perijodu ta’ l-ewwel issekondar ikun inqas minn sitt xhur.

         Artikolu 3
   Post ta’ l-issekondar
   L-ENS għandhom ikunu sekondati fi Brussell, f'uffiċċju ta’ kollegament tas-SĠK jew fi kwalunkwe post ieħor fejn l-Unjoni Ewropea taġixxi fl-ambitu ta’ deċiżjoni meħuda mill-Kunsill. Il-post ta’ l-issekondar jista' jinbidel matul l-issekondar permezz ta’ skambju ġdid ta’ ittri skond l-Artikolu 1(5), jekk il-possibbiltà ta’ bidla ta’ dan il-post ma kenitx prevista fl-ewwel skambju ta’ ittri. L-amministrazzjoni li tissekonda l-ENS għandha tiġi mgħarrfa bil-bidliet eventwali tal-post ta’ l-issekondar.
   Artikolu 4
   Dmirijiet
   1.   L-ENS għandu jassisti lill-uffiċjali tas-SĠK jew lill-aġenti temporanji u jwettaq il-kompiti li jiġu fdati lilu.
   Il-funzjonijiet imwettqin għandhom jiġu definiti bi qbil komuni bejn is-SĠK u l-amministrazzjoni li tissekonda l-espert nazzjonali fl-interess tas-servizzi u b'kont meħud tal-kwalifiki tal-kandidat.
   2.   L-ENS m'għandux jipparteċipa f'missjonijiet u laqgħat ħlief:

               a)

               jekk jakkumpanja uffiċjal tas-SĠK jew aġent temporanju, jew

               b)

               jekk ikun waħdu, bħala osservatur jew għal finijiet biss ta’ informazzjoni.

         Sakemm ma jkunx inħareġ mandat speċjali, taħt l-awtorità tas-Segretarju Ġenerali/Rappreżentant Għoli, mid-Direttur Ġenerali tas-servizz konċernat, l-ENS ma jistax jorbot lis-SĠK esternament.
   3.   Is-SĠK għandu jibqa' unikament responsabbli mill-approvazzjoni tar-riżultati tal-kompiti mwettqin mill-ENS.
   4.   Is-servizzi tas-SĠK konċernati, min iħaddem lill-ENS u l-ENS għandhom jagħmlu kull sforz possibbli sabiex jevitaw kull konflitt ta’ interess u kull apparenza ta’ tali konflitt rigward il-kompiti ta’ l-ENS matul l-issekondar. Għal dan l-għan, is-SĠK għandu jgħarraf fi żmien debitu lill-ENS u lil min iħaddmu bil-kompiti previsti u jitlobhom it-tnejn sabiex jikkonfermaw bil-miktub li huma ma jaraw l-ebda raġuni għaliex l-ENS m'għandux jiġi assenjat għal dawn il-kompiti. L-ENS għandu jiġi mistieden partikolarment sabiex jiddikjara kull konflitt potenzjali bejn ċerti aspetti tas-sitwazzjoni familjari tiegħu (partikolarment xi attivitajiet professjonali ta’ membri fil-qrib tal-familja tiegħu jew ta’ xi wħud mill-interessi finanzjarji ewlenin tiegħu jew ta’ dawn il-membri) u l-kompiti proposti matul l-issekondar.
   Min iħaddem lill-ENS u l-ENS għandhom jintrabtu li jgħarrfu lis-SĠK b'kull bidla fiċ-ċirkostanzi li, matul l-issekondar, tista' tirriżulta f'tali konflitt.
   5.   Meta s-SĠK iqis li n-natura tal-kompiti fdati lill-ENS teżiġi prekawzjonijiet partikolari fir-rigward tas-sigurtà, għandha tinkiseb awtorizzazzjoni ta’ sigurtà qabel l-issekondar ta’ l-ENS.
   6.   Fil-każ ta’ nuqqas ta’ konformità mal-paragrafi 2, 3, 4 u 7, is-SĠK jista' jittermina l-issekondar ta’ l-ENS skond l-Artikolu 8(2)(c).
   7.   B'deroga mill-ewwel subparagrafu tal-paragafu 1, u mill-ewwel subparagrafu tal-paragrafu 2, id-Deputat Segretarju Ġenerali jista', fuq proposta tad-Direttur Ġenerali tas-servizz li miegħu jiġi assenjat l-ENS, jafda kompiti speċifiċi lill-ENS u jagħtih mandat sabiex iwettaq missjoni speċifika waħda jew aktar wara li jivverifika li ma jeżisti l-ebda konflitt ta’ interess.
   Artikolu 5
   Drittijiet u obbligi
   1.   Matul il-perijodu ta’ ssekondar:

               a)

               l-ENS għandu jwettaq il-kompiti tiegħu u jġib ruħu b'mod li jfittex biss l-interessi tal-Kunsill;

               b)

               l-ENS għandu jastjeni minn kull azzjoni, partikolarment minn kull espressjoni pubblika ta’ opinjoni, li tista' tnaqqas id-dinjità tal-funzjoni tiegħu;

               c)

               kull ENS li, fit-twettiq tal-funzjonijiet tiegħu, jintalab jiddeċiedi fuq kwistjoni li fiha jkollu interess personali, dwar it-trattament jew ir-riżoluzzjoni tagħha, li jista' jkun ta’ ħsara għall-indipendenza tiegħu, għandu jgħarraf b'dan lill-kap tas-servizz fejn ikun assenjat;

               d)

               l-ENS, waħdu jew ma’ persuni oħrajn, m'għandu jippubblika jew iqabbad li jiġi ppubblikat l-ebda test li s-suġġett tiegħu ikun marbut ma’ l-attività ta’ l-Unjoni Ewropea bla ma jkun kiseb l-awtorizzazzjoni għal dan skond il-kondizzjonijiet u r-regoli fis-seħħ fis-SĠK. Din l-awtorizzazzjoni tiġi miċħuda biss jekk in-natura tal-pubblikazzjoni maħsuba tista' tippreġudika l-interessi ta’ l-Unjoni Ewropea;

               e)

               id-drittijiet kollha fuq xogħlijiet magħmulin mill-ENS fl-eżerċizzju tal-kompiti tiegħu għandhom ikunu proprjetà tas-SĠK;

               f)

               l-ENS għandu jirrisjedi fil-post ta’ l-issekondar tiegħu jew f'distanza tali minnu li ma tfixklux milli jwettaq l-attivitajiet tiegħu;

               g)

               l-ENS għandu jassisti jew jagħti pariri lis-superjuri li ġie assenjat magħhom u għandu jkun responsabbli lejn dawn is-superjuri għat-twettiq tal-kompiti li jiġu fdati lilu;

               h)

               l-ENS m'għandu jaċċetta l-ebda istruzzjoni minn min iħaddmu jew mill-gvern nazzjonali tiegħu waqt it-twettiq tad-dmirijiet tiegħu. Huwa m'għandu jwettaq l-ebda attività għal min iħaddmu jew għal xi gvern, u lanqas għal kwalunkwe persuna oħra, kumpannija privata jew amministrazzjoni pubblika.

         2.   Matul u wara l-issekondar, l-ENS għandu josserva l-akbar diskrezzjoni dwar il-fatti u l-informazzjoni li jsir jaf bihom tul it-twettiq jew minħabba t-twettiq ta’ dmirijietu. Huwa m'għandu jikkomunika, taħt l-ebda forma, lill-ebda persuna li ma tkunx awtorizzata sabiex tkun taf bihom, l-ebda dokument u l-ebda informazzjoni li ma tkunx saret pubblika legalment u m'għandux juża dawn id-dokumenti jew informazzjoni għall-benefiċċju personali tiegħu.
   3.   Fit-tmiem ta’ l-issekondar, l-ENS għandu jibqa' marbut bl-obbligu li jaġixxi b'integrità u diskrezzjoni fit-twettiq ta’ kompiti ġodda li jingħatawlu u fl-aċċettazzjoni ta’ ċerti postijiet jew vantaġġi.
   Għal dan l-għan, fit-tliet snin li jsegwu l-perijodu ta’ l-issekondar, l-ENS għandu jgħarraf minnufih lis-SĠK bid-dmirijiet jew kompiti li jrid iwettaq għal min iħaddmu, u li x'aktarx jagħtu lok għal konflitt ta’ interess marbut mal-kompiti li kien wettaq tul l-issekondar.
   4.   L-ENS għandu jkun suġġett għar-regoli ta’ sigurtà fis-seħħ fis-SĠK.
   5.   Fil-każ tan-nuqqas ta’ konformità mad-dispożizzjonijiet tal-paragrafi 1, 2 u 4 ta’ dan l-Artikolu matul l-issekondar is-SĠK ikollu d-dritt jittermina l-issekondar ta’ l-ENS, skond l-Artikolu 8(2)(c).
   Artikolu 6
   Livell, esperjenza professjonali u konoxxenza tal-lingwi
   1.   Sabiex jikkwalifika għall-issekondar mas-SĠK, l-ENS għandu jkollu esperjenza professjonali ta’ mill-inqas tliet snin f'impjieg full time bi dmirijiet amministrattivi, xjentifiċi, tekniċi, ta’ konsulenza jew ta’ superviżjoni, ekwivalenti għal dawk tal-gruppi ta’ funzjonijiet AD jew AST, kif definiti mir-Regolamenti tal-Persunal tal-Komunitajiet Ewropej kif ukoll mir-regoli applikabbli għall-ħaddiema oħrajn tal-Komunitajiet. Qabel l-issekondar, min iħaddem lill-ENS għandu jipprovdi lis-SĠK dikjarazzjoni ta’ impjieg ta’ l-espert, li tkopri t-tnax-il xahar preċedenti.
   2.   L-ENS għandu jkollu konoxxenza profonda ta’ lingwa komunitarja u konoxxenza sodisfaċenti ta’ lingwa oħra sabiex iwettaq il-kompiti li jkunu fdati lilu.
   Artikolu 7
   Sospensjoni ta’ l-issekondar
   1.   Is-SĠK jista' jawtorizza sospensjonijiet ta’ l-issekondar u jistabbilixxi l-kondizzjonijiet għalihom. Matul il-perijodu ta’ dawn is-sospensjonijiet:

               a)

               m'għandhomx jitħallsu l-indennitajiet imsemmijin fl-Artikolu 15 u 16,

               b)

               l-ispejjeż imsemmijin fl-Artikoli 18 u 19 għandhom jiġu rimborżati biss jekk is-sospensjoni ssir fuq talba tas-SĠK.

         2.   Is-SĠK għandu jgħarraf lil min iħaddem l-ENS.
   Artikolu 8
   Terminazzjoni ta’ perijodi ta’ ssekondar
   1.   Bla ħsara għall-paragrafu 2, l-issekondar jista' jiġi terminat fuq talba tas-SĠK jew ta’ min iħaddem lill-ENS permezz ta’ pre-avviż ta’ tliet xhur, jew fuq talba ta’ l-ENS, permezz ta’ l-istess pre-avviż u suġġett għall-qbil tas-SĠK.
   2.   F'ċerti ċirkostanzi eċċezzjonali, l-issekondar jista' jiġi terminat bla pre-avviż:

               a)

               minn min iħaddem lill-ENS, jekk hekk ikun meħtieġ mill-interessi essenzjali ta’ min iħaddem;

               b)

               bi qbil bejn is-SĠK u min iħaddem, fuq talba indirizzata mill-ENS liż-żewġ partijiet, jekk hekk ikun meħtieġ mill-interessi essenzjali, personali jew professjonali ta’ l-ENS;

               c)

               mis-SĠK, f'każ ta’ nuqqas ta’ konformità mill-ENS ma’ l-obbligi tiegħu skond dawn ir-regoli. L-ENS konċernat għandu qabel jingħata l-opportunità li jippreżenta d-difiża tiegħu.

         3.   Jekk l-issekondar jiġi terminat taħt il-paragrafu 2(c), is-SĠK għandu minnufih jgħarraf lil min iħaddmu b'dan.
   KAPITOLU II
   KONDIZZJONIJIET TA' XOGĦOL
   Artikolu 9
   Sigurtà soċjali
   1.   Qabel l-issekondar, min iħaddem lill-espert nazzjonali li ser jiġi sekondat għandu jiċċertifika lis-SĠK li l-ENS jibqa' suġġett, matul l-issekondar tiegħu, għal-liġi dwar is-sigurtà soċjali applikabbli għall-amministrazzjoni pubblika jew l-organizzazzjoni internazzjonali li timpjega l-ENS u li tkun ser tidħol responsabbli għall-ispejjeż li jirriżultaw barra mill-pajjiż.
   2.   Minn meta jibda l-issekondar, l-ENS għandu jkun kopert kontra r-riskju ta’ inċidenti. Is-SĠK għandu jipprovdih b'kopja tad-dispożizzjonijiet applikabbli dakinhar li jirrapporta fid-dipartiment rilevanti tad-Direttorat Ġenerali tal-Persunal u l-Amministrazzjoni sabiex iwettaq il-formalitajiet marbutin ma’ l-issekondar.
   3.   Meta, fl-ambitu ta’ missjoni li jipparteċipa fiha l-ENS skond l-Artikolu 4(2) u l-Artikolu 20, jew meta, minħabba riskji speċifiċi fil-post ta’ l-issekondar, tkun meħtieġa assigurazzjoni supplimentari jew speċifika, is-SĠK għandu jidħol responsabbli għall-ispejjeż marbutin magħha.
   Artikolu 10
   Ħinijiet tax-xogħol
   1.   L-ENS għandu jkun suġġett għar-regoli tal-ħinijiet tax-xogħol li jkun hemm fis-seħħ fis-SĠK. Dawn ir-regoli jistgħu jinbidlu mid-Deputat Segretarju Ġenerali għal raġunijiet ta’ ħtieġa tas-servizz.
   2.   L-ENS għandu jaħdem fuq bażi full time tul iż-żmien kollu ta’ l-issekondar. Fuq talba debitament ġustifikata minn Direttorat Ġenerali u sakemm dan ikun kompatibbli ma’ l-interessi tas-SĠK, id-Direttur Ġenerali tal-Persunal u l-Amministrazzjoni jista' jawtorizza ENS sabiex dan jaħdem fuq bażi part time, wara l-qbil ta’ min iħaddmu.
   3.   F'każ ta’ xogħol fuq bażi part time awtorizzat, l-ENS għandu jaħdem għal mill-inqas nofs il-ħin normali tax-xogħol.
   4.   L-indennitajiet fis-seħħ fis-SĠK għal xogħol bix-xift jew servizz ta’ stand-by jistgħu jingħataw lill-ENS.
   Artikolu 11
   Assenza minħabba mard jew inċident
   1.   F'każ ta’ assenza minħabba mard jew inċident, l-ENS għandu javża lis-superjur tiegħu mill-aktar fis possibbli u jgħarrfu bl-indirizz attwali tiegħu. L-ENS għandu jipproduċi ċertifikat mediku jekk ikun assenti għal iktar minn tlett ijiem u jista' jkun suġġett għal kontroll mediku organizzat mis-SĠK.
   2.   Meta l-assenzi tiegħu minħabba mard jew inċident ta’ mhux aktar minn tlett ijiem jaqbżu, fi żmien tnax-il xahar, total ta’ tnax-il jum, l-ENS għandu jipproduċi ċertifikat mediku għal kull assenza ġdida kkawżata minn mard.
   3.   Jekk il-perijodu ta’ sick leave jeċċedi xahar jew jeċċedi ż-żmien tas-servizz imwettaq mill-ENS, skond liema każ ikun l-itwal, l-indennitajiet previsti fl-Artikolu 15(1) u (2) għandhom ikunu awtomatikament sospiżi. Din id-dispożizzjoni m'għandhiex tapplika f'każ ta’ mard marbut ma’ tqala. Is-sick leave ma jistax jestendi aktar miż-żmien ta’ l-issekondar tal-persuna konċernata.
   4.   Madankollu, l-ENS li jisfa' vittma ta’ inċident marbut ma’ xogħlu li jseħħ waqt iż-żmien ta’ l-issekondar għandu jibqa' jirċievi l-indennitajiet sħaħ previsti fl-Artikolu 15(1) u (2) għaż-żmien kollu li fih ma jkunx jiflaħ għax-xogħol u sa tmiem il-perijodu ta’ l-issekondar.
   Artikolu 12
   Leave annwali, leave speċjali u jiem ta’ btala
   1.   L-ENS għandu jkollu dritt għal jumejn u nofs ta’ xogħol leave kull xahar sħiħ ta’ servizz mogħti (tletin jum kull sena kalendarja).
   2.   Il-leave għandu jkun suġġett għall-awtorizzazzjoni minn qabel tas-servizz li jkun assenjat miegħu l-ENS.
   3.   L-ENS jista' jingħata, fuq talba motivata, leave speċjali fil-każijiet li ġejjin:

               —

               żwieġ ta’ l-ENS: jumejn;

               —

               mard serju tal-konjuġi: sa tlett ijiem kull sena;

               —

               mewt tal-konjuġi: erbat ijiem;

               —

               mard serju ta’ membru axxendenti tal-familja: sa jumejn kull sena;

               —

               mewt ta’ membru axxendenti tal-familja: jumejn;

               —

               twelid ta’ tarbija: għaxart ijiem li għandhom jittieħdu matul ix-xahar li jsegwi t-twelid;

               —

               mard serju ta’ tifel jew tifla: sa jumejn kull sena;

               —

               ġarr domestiku għall-finijiet tad-dħul fis-servizz: sa jumejn;

               —

               mewt ta’ tifel jew tifla: erbat ijiem.

         Jista' jingħata leave speċjali supplimentari ta’ jumejn kull perijodu ta’ tnax-il xahar fuq talba (li tkun debitament motivata) tal-persuna konċernata.
   4.   Fuq talba debitament motivata ta’ min iħaddem lill-ENS, jistgħu jingħataw sa jumejn leave speċjali f'perijodu ta’ tnax-il xahar mis-SĠK fuq bażi ta’ każ b'każ.
   5.   F'każ ta’ xogħol fuq bażi part-time, iż-żmien tal-leave annwali għandu jitnaqqas proporzjonalment.
   6.   Ma jista' jingħata l-ebda rimborż għal-leave annwali li ma jkunx ittieħed sat-tmiem tal-perijodu ta’ l-issekondar.
   7.   Il-paragrafu 3 m'għandux ikun applikabbli għall-ENS li ż-żmien ta’ l-issekondar tiegħu ikun inqas minn sitt xhur. Madankollu, l-ENS li ż-żmien ta’ l-issekondar tiegħu ikun inqas minn sitt xhur jista' jingħata leave speċjali, abbażi ta’ talba motivata u permezz ta’ deċiżjoni mid-Direttur Ġenerali tas-servizz li jkun assenjat miegħu. Dak il-leave speċjali ma jistax jeċċedi tlett ijiem għall-perijodu kollu ta’ l-issekondar. Qabel jagħti l-leave, id-Direttur Ġenerali responsabbli msemmi hawn fuq għandu jikkonsulta lid-Direttur Ġenerali tal-Persunal u l-Amministrazzjoni.
   Artikolu 13
   Leave tal-maternità
   1.   F'każ ta’ maternità, għandu jingħata lill-ENS leave ta’ maternità ta’ għoxrin ġimgħa, li matulhom hija tirċievi l-indennitajiet previsti fl-Artikolu 15. Il-leave għandu jibda mhux aktar minn sitt ġimgħat qabel id-data probabbli tat-twelid indikata fiċ-ċertifikat u għandu jintemm mhux inqas minn erbatax-il ġimgħa wara d-data tat-twelid. F'każ ta’ twelid multipli jew prematur jew twelid ta’ tarbija b'diżabbiltà, il-perijodu tal-leave għandu jkun ta’ erbgħa u għoxrin ġimgħa. Għall-finijiet ta’ din id-dispożizzjoni, twelid prematur huwa twelid li jseħħ qabel tmiem l-34 ġimgħa tat-tqala.
   2.   Meta l-liġi nazzjonali ta’ min iħaddem lill-ENS tipprevedi leave tal-maternità itwal, l-issekondar għandu jkun sospiż għall-perijodu li jeċċedi dak mogħti mis-SĠK. F'dak il-każ, fi tmiem l-issekondar għandu jiżdied perijodu ekwivalenti ma’ dak tas-sospensjoni, jekk l-interess tas-SĠK jiġġustifika dan.
   3.   L-ENS tista' minflok titlob sospensjoni ta’ l-issekondar li jkopri ż-żmien totali mogħti għal-leave ta’ maternità. F'dak il-każ, fi tmiem l-issekondar għandu jiżdied perijodu ekwivalenti ma’ dak tas-sospensjoni, jekk l-interess tas-SĠK jiġġustifika dan.
   Artikolu 14
   Amministrazzjoni u kontroll
   L-amministrazzjoni u l-kontroll tal-leave għandhom jitwettqu mill-amministrazzjoni tas-SĠK. Il-kontroll tal-ħinijiet tax-xogħol u ta’ l-assenzi jaqgħu taħt ir-responsabbiltà tad-Direttorat Ġenerali jew tas-servizz li miegħu l-ENS ikun assenjat.
   KAPITOLU III
   INDENNITAJIET U SPEJJEŻ
   Artikolu 15
   Indennitajiet
   1.   L-ENS għandu jkollu dritt, matul iż-żmien ta’ l-issekondar, għal indennità ta’ soġġorn ta’ kuljum. Jekk id-distanza bejn il-post ta’ l-oriġini u l-post ta’ l-issekondar tkun ta’ 150 km jew inqas, l-indennità għandha tkun ta’ EUR 29,44. Hija għandha tkun ta’ EUR 117,74 jekk id-distanza tkun aktar minn 150 km.
   2.   Jekk l-ENS ma jkun ibbenefika minn ebda rimborż ta’ l-ispejjeż tal-ġarr, la mis-SĠK u lanqas minn min iħaddmu, għandha tingħata indennità supplimentari ta’ kull xahar skond it-tabella ta’ hawn taħt:

               Distanza bejn il-post ta’ oriġini u l-post ta’ l-issekondar (km)

               Ammont f'EUR

               0-150

               0

               > 150

               75,68

               > 300

               134,54

               > 500

               218,65

               > 800

               353,20

               > 1 300

               555,03

               > 2 000

               664,37

         Din l-indennità għandha titħallas kull xahar bħala arretrat. Hija tkun dovuta sa tmiem ix-xahar li fih, jekk ikun il-każ, l-ENS jkun wettaq il-ġarr tiegħu, skond l-Artikolu 19(1).
   3.   Dawn l-indennitajiet għandhom ikunu dovuti għall-perijodi ta’ missjoni, ta’ leave annwali, ta’ leave ta’ maternità, ta’ leave speċjali u ta’ jiem ta’ vaganza mogħtijin mis-SĠK.
   4.   Meta jidħol fis-servizz, l-ENS għandu jibbenefika minn avvanz ta’ ammont ekwivalenti għal 75 jum ta’ indennità ta’ soġġorn u dan il-ħlas itemm kull dritt ulterjuri ta’ indennità ta’ soġġorn ta’ kuljum għall-perijodu korrispondenti. F'każ ta’ tmiem definittiv tas-servizz ta’ l-ENS mas-SĠK qabel l-iskadenza tal-perijodu li ttieħed kont tiegħu għall-kalkolu ta’ l-avvanz, l-ENS għandu jagħti lura l-frazzjoni ta’ l-ammont ta’ dan il-ħlas li tikkorrispondi għall-perijodu li jifdal.
   5.   Waqt l-iskambju ta’ ittri previst fl-Artikolu 1(5), is-SĠK għandu jiġi mgħarraf b'kull benefiċċju analogu għal dawk previsti fil-paragrafi 1, 2, 7 u 8 ta’ dan l-Artikolu li jirċievi l-ENS. L-ammont ta’ dawn għandu jitnaqqas mill-indennitajiet korrispondenti mħallsin mis-SĠK.
   6.   L-indennitajiet ta’ kuljum u ta’ kull xahar għandhom jiġu adattati kull sena, bla effett retroattiv, skond l-adattamenti tas-salarji bażiċi ta’ l-uffiċjali tal-Komunità fi Brussell u fil-Lussemburgu.
   7.   Għall-ENS assenjat f'Uffiċċju ta’ Kollegament (Liaison Office) tas-SĠK jew fi kwalunkwe post ieħor fejn l-Unjoni topera taħt deċiżjoni adottata mill-Kunsill, l-indennitajiet previsti fil-paragrafi 1 u 2 jistgħu jiġu sostitwiti b'indennità ta’ l-alloġġ meta ċ-ċirkostanzi marbuta ma’ l-ispejjeż ta’ l-alloġġ fil-post ta’ l-issekondar jiġġustifikaw dan, permezz ta’ deċiżjoni motivata tad-Direttur Ġenerali tal-Persunal u l-Amministrazzjoni.
   8.   Tista' tingħata indennità speċjali, stabbilita skond il-post ta’ l-issekondar, fil-każ li dan il-post jinsab barra mill-UE, sabiex jittieħed kont ta’ l-għoli tal-ħajja jew ta’ kondizzjonijiet tal-ħajja partikolarment diffiċli, permezz ta’ deċiżjoni motivata tad-Direttur Ġenerali tal-Persunal u l-Amministrazzjoni. Din l-indennità għandha titħallas kull xahar u tiġi stabbilita bejn 10 u 15 % tas-salarju bażiku ta’ uffiċjal fl-ewwel skaluna tal-grad AD 6 jew AST 4, skond il-grupp ta’ funzjonijiet li fih ikun ġie assimilat l-ENS.
   Artikolu 16
   Indennità fissa supplimentari
   1.   Sakemm il-post ta’ oriġini ta’ l-ENS ma jkunx jinsab f'distanza ta’ 150 km jew inqas mill-post ta’ l-issekondar, l-ENS għandu jirċievi, jekk ikun il-każ, indennità fissa supplimentari li tkun daqs id-differenza bejn is-salarju annwali gross imħallas minn min iħaddmu (bl-allokazzjonijiet għall-familja mnaqqsin), miżjud bl-indennitajiet eventwalment imħallsin mis-SĠK, skond l-Artikolu 15, u s-salarju bażiku ta’ uffiċjali fl-ewwel skaluna tal-grad AD 6 jew AST 4, skond il-grupp ta’ funzjonijiet li fih ikun ġie assimilat l-ENS.
   2.   Din l-indennità għandha tiġi adattata darba fis-sena, bla effett retroattiv, skond l-adattament tas-salarji bażiċi ta’ l-uffiċjali tal-Komunità.
   Artikolu 17
   Postijiet ta’ reklutaġġ, ta’ ssekondar, ta’ oriġini u ta’ ritorn
   1.   Għall-finijiet ta’ dawn ir-regoli, għandu jitqies

               —

               bħala post ta’ reklutaġġ, il-post fejn l-ENS kien iwettaq id-dmirijiet tiegħu għal min iħaddmu immedjatament qabel l-issekondar tiegħu;

               —

               bħala post ta’ l-issekondar, il-post fejn jinsab is-servizz jew l-uffiċċju tas-SĠK li miegħu jiġi assenjat l-ENS, jew il-post fejn l-ENS jopera fl-ambitu ta’ deċiżjoni adottata mill-Kunsill;

               —

               bħala post ta’ oriġini, il-post fejn tinsab is-sede ta’ min iħaddmu;

               —

               bħala post ta’ ritorn, il-post fejn l-ENS ser iwettaq l-attività ewlenija tiegħu wara tmiem l-issekondar.

         2.   Jekk il-post ta’ reklutaġġ jew il-post ta’ ritorn jinsab barra mit-territorju ta’ l-Unjoni Ewropea jew fi Stat Membru li m'huwiex dak fejn tinsab is-sede ta’ min iħaddem lill-ENS, jew jekk l-ENS ma jwettaq l-ebda attività professjonali wara tmiem l-issekondar, il-post ta’ oriġini għandu jitqies bħala l-post ta’ reklutaġġ jew bħala l-post ta’ ritorn, skond il-każ.
   Il-post ta’ reklutaġġ, il-post jew postijiet ta’ l-issekondar u l-post ta’ oriġini għandhom jiġu stabbiliti fl-iskambju ta’ ittri previst fl-Artikolu 1(5). Il-post ta’ ritorn għandu jiġi stabbilit abbażi ta’ dikjarazzjoni ta’ min iħaddem lill-ENS.
   3.   Għall-finijiet ta’ l-applikazzjoni ta’ dan l-Artikolu, iċ-ċirkostanzi marbutin mal-kompiti mwettqin mill-ENS għal Stat li m'huwiex dak tal-post ta’ l-issekondar jew għal organizzazzjoni internazzjonali m'għandhomx jiġu kkunsidrati.
   Artikolu 18
   Spejjeż ta’ vvjaġġar
   1.   L-ENS li l-post ta’ reklutaġġ tiegħu jinsab aktar minn 150 km mill-post ta’ l-issekondar għandu jkun intitolat għal rimborż ta’ l-ispejjeż tal-vjaġġ fil-bidu ta’ l-issekondar:

               a)

               għalih stess,

               b)

               għall-konjuġi u għat-tfal dipendenti tiegħu, sakemm dawn il-persuni jgħixu ma’ l-ENS u l-ġarr jiġi rimborżat mis-SĠK.

         2.   Ħlief fil-każ ta’ trasport bl-ajru, l-ammont tar-rimborż għandu jkun fiss u limitat għall-prezz tal-vjaġġ bil-ferrovija bit-tariffa tat-tieni klassi bla suppliment. L-istess għandu japplika għall-vjaġġi bil-karozza. Jekk it-triq bil-ferrovija taqbeż il-500 km jew jekk il-vjaġġ normali jkun jeħtieġ qsim fuq il-baħar, ir-rimborż tal-vjaġġ bl-ajru jista' jwassal sal-prezz tal-vjaġġ bl-ajru b'tariffa mraħħsa (PEX jew APEX), u jridu jiġu ppreżentati l-biljetti u l-karti ta’ l-imbarkazzjoni.
   3.   L-ENS għandu jkun intitolat għalih innifsu, u fejn meħtieġ, għall-persuni previsti fil-punt (b) tal-paragrafu 1, għar-rimborż ta’ l-ispejjeż tal-vjaġġ lejn il-post ta’ ritorn fi tmiem l-issekondar fil-limiti msemmijin qabel. Dan ir-rimborż ma jistax jinvolvi ammont ogħla minn dak li għalih l-ENS kien ikun intitolat kieku rritorna fil-post ta’ reklutaġġ tiegħu.
   4.   Jekk l-ENS ikun wettaq il-ġarr mill-post ta’ reklutaġġ għall-post ta’ l-issekondar tiegħu, huwa għandu jkun intitolat kull sena għal ammont fiss ugwali għall-prezz tal-vjaġġ ta’ ritorn mill-post ta’ l-issekondar għall-post ta’ oriġini tiegħu, għalih stess, għall-konjuġi tiegħu u għat-tfal dipendenti, abbażi tad-dispożizzjonijiet fis-seħħ fis-SĠK.
   Artikolu 19
   Spejjeż tal-ġarr
   1.   L-ENS jista' jġorr l-għamara u l-oġġetti personali tiegħu mill-post ta’ reklutaġġ għall-post ta’ l-issekondar, bl-ispejjeż tas-SĠK, wara li tinkiseb l-awtorizzazzjoni tas-SĠK minn qabel, skond id-dispożizzjonijiet fis-seħħ fis-SĠK fir-rigward tar-rimborż ta’ l-ispejjeż tal-ġarr, sakemm ikunu sodisfatti l-kondizzjonijiet li ġejjin:

               a)

               iż-żmien inizjali ta’ l-issekondar irid ikun ta’ sentejn;

               b)

               il-post ta’ reklutaġġ ta’ l-ENS irid ikun jinsab f'distanza ta’ 100 km jew iktar mill-post ta’ l-issekondar;

               c)

               il-ġarr irid isir matul is-sitt xhur li jibdew jgħoddu mill-bidu ta’ l-issekondar;

               d)

               l-awtorizzazzjoni trid tintalab mill-inqas xahrejn qabel id-data prevista għall-ġarr;

               e)

               l-ispejjeż tal-ġarr ma jkunux ġew rimborżati minn min iħaddmu;

               f)

               l-ENS għandu jibgħat l-oriġinali ta’ stimi, riċevuti u fatturi lis-SĠK kif ukoll attestazzjoni ta’ min iħaddem lill-ENS li tikkonferma li m'huwiex ser iħallas l-ispejjeż tal-ġarr.

         2.   Suġġett għall-paragrafu 3, jekk il-ġarr għall-post ta’ l-issekondar ikun ġie rimborżat mis-SĠK, l-ENS għandu jkun intitolat, fi tmiem l-issekondar, wara li tinkiseb l-awtorizzazzjoni minn qabel, għar-rimborż ta’ l-ispejjeż tal-ġarr mill-post ta’ l-issekondar għall-post ta’ ritorn, skond id-dispożizzjonijiet fis-seħħ fis-SĠK dwar ir-rimborż ta’ l-ispejjeż tal-ġarr, sakemm ikunu sodisfatti l-kondizzjonijiet previsti fil-paragrafu 1, punti (d) u (e), kif ukoll il-kondizzjonijiet li ġejjin:

               a)

               il-ġarr ma jistax isir aktar kmieni minn sitt xhur qabel tmiem l-issekondar;

               b)

               il-ġarr għandu jitlesta matul is-sitt xhur ta’ wara tmiem l-issekondar;

               c)

               l-ammont ta’ l-ispejjeż tal-ġarr rimborżat mis-SĠK għall-ġarr fi tmiem l-issekondar ma jistax jeċċedi l-ammont ta’ l-ispejjeż tal-ġarr li kien ikun intitolat għalih kieku rritorna lejn il-post tar-reklutaġġ;

               d)

               wara li jkun bagħat l-oriġinali ta’ l-istimi u l-fattura tal-ġarr lis-SĠK, kif ukoll attestazzjoni ta’ min iħaddem lill-ENS li tikkonferma li m'huwiex qed iħallas l-ammont sħiħ jew parti mill-ispejjeż tal-ġarr.

         3.   L-ENS li l-issekondar tiegħu jintemm fuq talba tiegħu jew ta’ min iħaddmu matul is-sentejn li jsegwu l-bidu ta’ l-issekondar m'għandux ikun intitolat għar-rimborż ta’ l-ispejjeż tal-ġarr fi tmiem l-issekondar.
   Artikolu 20
   Missjonijiet u spejjeż ta’ missjoni
   1.   L-ENS jista' jintbagħat fuq missjoni konformement ma’ l-Artikolu 4.
   2.   L-ispejjeż tal-missjoni għandhom jiġu rimborżati skond id-dispożizzjonijiet fis-seħħ fis-SĠK.
   Artikolu 21
   Taħriġ
   L-ENS għandu d-dritt li jattendi korsijiet ta’ taħriġ organizzati mis-SĠK jekk l-interess tas-SĠK jiġġustifika dan. Għandhom jiġu kunsidrati l-interessi raġonevoli ta’ l-ENS, b'kont meħud speċjalment ta’ l-iżvolġiment tal-karriera tiegħu wara l-issekondar, meta tittieħed deċiżjoni sabiex jingħata permess jattendi xi kors.
   Artikolu 22
   Dispożizzjonijiet amministrattivi
   1.   L-ENS għandu jirrapporta fl-ewwel jum ta’ l-issekondar tiegħu lis-servizz kompetenti tad-Direttorat Ġenerali tal-Persunal u l-Amministrazzjoni sabiex isiru l-formalitajiet amministrattivi meħtieġa. Id-dħul fis-servizz għandu jkun fl-ewwel jew fis-sittax tax-xahar.
   2.   L-ENS assenjat ma’ uffiċċju ta’ kollegament tas-SĠK għandu jirrapporta lis-servizz kompetenti tas-SĠK fil-post ta’ l-issekondar tiegħu.
   3.   Il-pagamenti għandhom isiru f'ewro mis-servizz kompetenti tas-SĠK f'kont bankarju miftuħ f'istituzzjoni bankarja fi Brussell. Għall-ENS sekondat f'post li ma jkunx Brussell, il-pagamenti jistgħu jsiru f'ewro fuq kont bankarju miftuħ f'istituzzjoni bankarja fi Brussell jew fil-post ta’ oriġini ta’ l-ENS. L-indennità ta’ l-alloġġ tista' titħallas b'valuta oħra f'kont bankarju miftuħ f'istituzzjoni bankarja fil-post ta’ l-issekondar.
   KAPITOLU IV
   ESPERTI NAZZJONALI SEKONDATI GĦAL PERIJODU QASIR BLA SPEJJEŻ
   Artikolu 23
   ENS sekondat għal perijodu qasir bla spejjeż
   1.   Għall-finijiet ta’ din id-Deċiżjoni, ENS sekondat għal perijodu qasir bla spejjeż (ENS-SPQBS) tfisser ENS speċjalizzat ħafna, sekondat għat-twettiq ta’ kompiti speċifiċi ħafna għal perijodu massimu ta’ tliet xhur. Dan l-issekondar ma jinvolvi l-ħlas ta’ l-ebda indennità jew spiża mill-Kunsill ħlief, fejn ikun il-każ, dak previst fl-Artikolu 28 u mingħajr preġudizzju għal xi ftehim differenti bejn is-SĠK u l-amministrazzjoni li tissekonda l-ENS-SPQBS.
   2.   L-ENS-SPQBS jista' jiġi sekondat biss f'każijiet eċċezzjonali, bl-awtorizzazzjoni tad-Deputat Segretarju Ġenerali. L-issekondar ta’ ENS-SPQBS għandu jkollu l-għan biss li jwettaq kompiti li t-twettiq tagħhom kien ikun diffiċli għas-SĠK fi żmien qasir ħafna. Dan għandu jkun il-każ għal:

               —

               missjonijiet esplorattivi,

               —

               l-ippjanar u l-evalwazzjoni ta’ operazzjonijiet speċifiċi ta’ mmaniġġar ta’ kriżijiet,

               —

               il-parteċipazzjoni f'eżerċizzji speċifiċi ta’ mmaniġġar ta’ kriżijiet.

         3.   Bla ħsara għall-Artikoli 23 sa 28, ir-regoli previsti fl-Artikoli 1 sa 14 u 20 sa 22 għandhom japplikaw ukoll għall-ENS-SPQBS.
   4.   Mingħajr preġudizzju għall-Artikolu 5, il-kondotta ta’ l-ENS-SPQBS għandha dejjem tirrifletti l-fatt li huwa jkun sekondat mal-Kunsill u għandha tkun dejjem adattata għad-dinjità tal-funzjoni tiegħu.
   Artikolu 24
   Il-perijodu ta’ l-issekondar
   1.   Il-perijodu previst fl-Artikolu 23(1) jista' jiġi estiż darba b'perijodu massimu ta’ tliet xhur.
   2.   ENS-SPQBS sekondat mas-SĠK jista' jiġi sekondat mill-ġdid skond ir-regoli stabbiliti f'din id-Deċiżjoni u dejjem bil-kondizzjonijiet li ġejjin:

               —

               ikun għadda perijodu minimu ta’ sena bejn tmiem il-perijodu ta’ l-issekondar preċedenti u ssekondar ġdid jekk l-ENS jiġi sekondat skond ir-regoli ta’ dan il-Kapitolu;

               —

               ikun għadda perijodu minimu ta’ tliet snin bejn tmiem il-perijodu ta’ l-issekondar preċedenti u ssekondar ġdid jekk l-ENS jiġi sekondat suġġett għar-regoli ta’ l-Artikolu 1 ta’ din id-Deċiżjoni.

         3.   F'każijiet eċċezzjonali, il-perijodu indikat fil-paragrafu 2, l-ewwel inċiż, jista' jitqassar b'deċiżjoni tad-Deputat Segretarju Ġenerali.
   Artikolu 25
   Kamp ta’ applikazzjoni
   1.   Fl-iskambju ta’ ittri previst fl-Artikolu 1(5), għandha ssir referenza għall-persuna responsabbli fi ħdan id-Direttorat Ġenerali jew id-direttorat, l-unità, il-missjoni jew l-eżerċizzju li magħhom jew minnhom ser jiġi sekondat l-ENS-SPQBS kif ukoll deskrizzjoni dettaljata tal-kompiti li jridu jitwettqu minnu.
   2.   Għal dak li jirrigwarda l-kompiti konkreti li jrid iwettaq, l-ENS-SPQBS għandu jirċievi istruzzjonijiet mill-persuna responsabbli msemmija fil-paragrafu 1.
   Artikolu 26
   Assigurazzjoni
   Mingħajr preġudizzju għall-Artikolu 28 u b'deroga mill-Artikolu 9(2), l-ENS-SPQBS m'għandux ikun kopert mis-SĠK kontra r-riskju ta’ inċident.
   Artikolu 27
   Kondizzjonijiet ta’ xogħol
   1.   B'deroga mill-Artikolu 10(1), l-ENS-SPQBS għandu jirrispetta r-regoli dwar il-ħinijiet tax-xogħol fis-seħħ fil-post ta’ l-issekondar tiegħu. Dawn ir-regoli jistgħu jinbidlu mill-persuna responsabbli fi ħdan l-unità amministrattiva, il-missjoni jew l-eżerċizzju li magħhom jew minnhom ikun ġie sekondat l-ENS-SPQBS skond il-ħtiġijiet tas-servizz.
   2.   B'deroga mit-tieni sentenza ta’ l-Artikolu 10(2), l-ENS-SPQBS għandu jaħdem biss fuq bażi full-time matul l-issekondar tiegħu.
   3.   L-Artikolu 10(4) m'huwiex applikabbli għall-ENS-SPQBS.
   4.   L-amministrazzjoni u l-kontroll tal-preżenza u tal-vacation leave ta’ l-ENS-SPQBS għandhom isiru mill-persuna responsabbli msemmija fl-Artikolu 25(2).
   5.   Il-paragrafi 3, 4 u 7 ta’ l-Artikolu 12 m'humiex applikabbli għall-ENS-SPQBS. Madankollu, abbażi ta’ talba motivata mingħandu, l-ENS-SPQBS jista' jingħata leave speċjali b'deċiżjoni tad-Direttur Ġenerali tas-Servizz li miegħu huwa jkun assenjat. Tali leave speċjali ma jistax ikun ta’ iktar minn tlett ijiem tul il-perijodu kollu ta’ l-issekondar. Qabel jagħti tali leave, id-Direttur Ġenerali msemmi hawn fuq għandu jikkonsulta lid-Direttur Ġenerali tal-Persunal u l-Amministrazzjoni.
   Artikolu 28
   Missjonijiet
   1.   Jekk l-ENS-SPQBS jipparteċipa f'missjonijiet f'post li m'huwiex il-post ta’ l-issekondar tiegħu, huwa għandu jiġi rimborżat skond ir-regoli fis-seħħ għar-rimborż tal-missjonijiet ta’ l-uffiċjali, ħlief jekk ikun sar arranġament ieħor bejn is-SĠK u l-amministrazzjoni li tissekonda l-ENS-SPQBS.
   2.   Jekk, fl-ambitu ta’ missjoni, tingħata assigurazzjoni speċjali għal “riskji kbar” mis-SĠK lill-uffiċjali, dan il-benefiċċju għandu jingħata wkoll lill-ENS-SPQBS li jipparteċipa fl-istess missjoni.
   3.   L-ENS-SPQBS li jipparteċipa f'missjoni barra mit-territorju ta’ l-UE għandu jkun suġġett għall-arranġamenti ta’ sigurtà fis-seħħ fis-SĠK għal dawn il-missjonijiet.
   KAPITOLU V
   L-APPLIKAZZJONI TAR-REGOLI FIR-RIGWARD TAL-PERSUNAL MILITARI NAZZJONALI SEKONDAT
   Artikolu 29
   Regoli tal-persunal militari sekondat
   Bla ħsara għall-Artikoli 30 sa 42, ir-regoli tal-kapitoli preċedenti għandhom japplikaw ukoll għall-persunal militari sekondat mas-SĠK sabiex jiġi ffurmat il-Persunal Militari ta’ l-Unjoni Ewropea konformement mad-Deċiżjoni tal-Kunsill 2001/80/PESK tat-22 ta’ Jannar 2001 dwar l-istabbiliment tal-Persunal Militari ta’ l-Unjoni Ewropea (2).
   Artikolu 30
   Kondizzjonijiet
   Matul l-issekondar tiegħu l-persunal militari sekondat għandu jkun f'servizz rimunerat fil-forzi armati ta’ Stat Membru. Huwa għandu jkollu ċittadinanza ta’ Stat Membru.
   Artikolu 31
   Reklutaġġ
   B'deroga mit-tieni sentenza ta’ l-Artikolu 1(3), is-Segretarju Ġenerali/Rappreżentant Għoli għandu jistabbilixxi l-modalitajiet tar-reklutaġġ tal-persunal militari sekondat.
   Artikolu 32
   Skambju ta’ ittri
   Għall-finijiet ta’ l-applikazzjoni ta’ l-Artikolu 1(5), l-iskambju ta’ ittri għandu jsir bejn is-Segretarju Ġenerali/Rappreżentant Għoli u r-Rappreżentanza Permanenti ta’ l-Istat Membru konċernat. Dan l-iskambju ta’ ittri għandu jsemmi wkoll kwalunkwe limitazzjoni eventwali tal-parteċipazzjoni ta’ l-ENS f'missjonijiet.
   Artikolu 33
   Il-perijodu ta’ l-issekondar
   1.   B'deroga mill-Artikolu 2(1), il-perijodu ta’ l-issekondar ma jistax ikun inqas minn sitt xhur u lanqas iktar minn tliet snin u jista' jiġġedded suċċessivament għal tul ta’ żmien totali li ma jeċċedix erba' snin.
   2.   B'deroga mill-Artikolu 2(4)(b), ħlief għal każijiet eċċezzjonali, għandu jkun skorra perijodu ta’ mill-inqas 3 snin bejn tmiem il-perijodu ta’ l-issekondar preċedenti u ssekondar ġdid, fejn il-kondizzjonijiet jiġġustifikaw dan u bi qbil mas-Segretarju Ġenerali/Rappreżentant Għoli.
   Artikolu 34
   Dmirijiet
   B'deroga mill-Artikolu 4(1), il-persunal militari sekondat li jaġixxi taħt l-awtorità tas-Segretarju Ġenerali/Rappreżentant Għoli għandu jwettaq il-missjoni, il-kompiti u l-funzjonijiet assenjati lilu konformement ma’ l-Anness mad-Deċiżjoni 2001/80/PESK.
   Artikolu 35
   Impenji esterni
   B'deroga mill-Artikolu 4(2), it-tieni subparagrafu, il-persunal militari sekondat ma jistax jimpenja lis-SĠK esternament, ħlief taħt mandat speċjali konċess taħt l-awtorità tas-Segretarju Ġenerali/Rappreżentant Għoli.
   Artikolu 36
   Awtorizzazzjoni ta’ sigurtà
   B'deroga mill-Artikolu 4(5), il-livell adatt ta’ l-awtorizzazzjoni tas-sigurtà tal-persunal militari sekondat, li ma jistax ikun inqas minn SECRET, għandu jiġi stipulat fl-iskambju ta’ ittri previst fl-Artikolu 1(5).
   Artikolu 37
   Esperjenza professjonali
   B'deroga mill-Artikolu 6(1), jista' jiġi sekondat mas-SĠK membru ta’ persunal militari f'livell ta’ elaborazzjoni jew ta’ stħarriġ u li jagħti prova ta’ livell għoli ta’ kompetenza għall-kompiti li jridu jitwettqu.
   Artikolu 38
   Sospensjoni u terminazzjoni ta’ l-issekondar
   1.   L-awtorizzazzjoni għall-applikazzjoni ta’ l-Artikolu 7(1) fir-rigward ta’ membru ta’ persunal militari sekondat għandha tingħata mis-Segretarju Ġenerali/Rappreżentant Għoli.
   2.   B'deroga mill-Artikolu 8(2), l-issekondar jista' jiġi terminat mingħajr pre-avviż jekk l-interessi tas-SĠK jew ta’ l-amministrazzjoni nazzjonali tal-membru ta’ persunal militari sekondat jeħtieġu dan jew għal kwalunkwe raġuni suffiċjenti oħra.
   Artikolu 39
   Nuqqas gravi mill-obbligi
   1.   L-issekondar jista' jiġi terminat mingħajr pre-avviż f'każ ta’ nuqqas gravi mill-obbligi li jkun marbut bihom il-persunal militari sekondat, imwettaq volontarjament jew b'negliġenza. B'deroga mill-Artikolu 8(2)(c), id-deċiżjoni għandha tittieħed mis-Segretarju Ġenerali/Rappreżentant Għoli wara li l-persuna konċernata tingħata l-opportunità li tressaq id-difiża tagħha. Qabel jieħu deċiżjoni, is-Segretarju Ġenerali/Rappreżentant Għoli għandu jgħarraf lir-Rappreżentant Permanenti ta’ l-Istat Membru li tiegħu l-persunal militari sekondat ikun ċittadin. Wara dik id-deċiżjoni, l-indennitajiet previsti fl-Artikoli 18 u 19 m'għandhomx jingħataw iżjed.
   Qabel id-deċiżjoni prevista fl-ewwel subparagrafu, il-membru tal-persunal militari sekondat jista' jiġi sospiż f'każ li ssir allegazzjoni ta’ nuqqas gravi fil-konfront tiegħu mis-Segretarju Ġenerali/Rappreżentant Għoli wara li l-persuna konċernata tingħata l-opportunità li tressaq id-difiża tagħha. L-indennitajiet previsti fl-Artikoli 15 u 16 m'għandhomx jitħallsu matul din is-sospensjoni, li ma tistax tkun ta’ iktar minn tliet xhur.
   2.   Is-Segretarju Ġenerali/Rappreżentant Għoli għandu jinforma l-awtoritajiet nazzjonali dwar kwalunkwe ksur, minn membru ta’ persunal militari sekondat, tar-regoli stabbiliti jew imsemmija f'din id-Deċiżjoni.
   3.   Il-persunal militari sekondat għandu jibqa' suġġett għar-regoli dixxiplinari nazzjonali tiegħu.
   Artikolu 40
   Ħinijiet tax-xogħol
   It-tieni sentenza ta’ l-Artikolu 10(2) m'għandhiex tapplika għall-persunal militari sekondat.
   Artikolu 41
   Leave speċjali
   B'deroga mill-Artikolu 12(4), jista' jingħata mis-SĠK leave speċjali supplimentari mhux imħallas għall-finijiet ta’ taħriġ minn min iħaddem u fuq talba debitament motivata ta’ dan ta’ l-aħħar.
   Artikolu 42
   Indennitajiet
   B'deroga mill-Artikoli 15(1) u 16, l-iskambju ta’ ittri previst fl-Artikolu 1(5) jista' jistipula li l-indennitajiet previsti hemmhekk m'għandhomx jitħallsu.
   KAPITOLU VI
   DISPOŻIZZJONIJIET FINALI
   Artikolu 43
   Tħassir
   Id-Deċiżjoni tal-Kunsill 2003/479/KE hija b'dan imħassra. Madankollu, hija għandha tibqa' applikabbli għal kull issekondar kurrenti fil-bidu ta’ effett ta’ din id-Deċiżjoni, mingħajr preġudizzju għall-Artikolu 44.
   Artikolu 44
   Effett
   Din id-Deċiżjoni għandha tibda jkollha effett fil-jum tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
   Għandha tapplika għal kull issekondar ġdid jew għal kull tiġdid ta’ ssekondar mill-ewwel jum tax-xahar wara l-bidu ta’ effett tagħha.

      Magħmul fi Brussell, 5 ta’ Diċembru 2007.

            Għall-Kunsill

            Il-President

         J. VIEIRA DA SILVA

      (1)  ĠU L 160, 28.6.2003, p. 72. Id-Deċiżjoni kif emendata l-aħħar bid-Deċiżjoni 2007/456/KE (ĠU L 173, 3.7.2007, p. 27).

      (2)  ĠU L 27, 30.1.2001, p. 7. Id-Deċiżjoni kif emendata bid-Deċiżjoni 2005/395/PESK (ĠU L 132, 26.5.2005, p. 17).


title: 2010/203/: Deċiżjoni tal-Parlament Ewropew u tal-Kunsill tal- 25 ta' Marzu 2010 dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'konformità mal-punt 28 tal-Ftehima Interistituzzjonali tas- 17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba

text:
               8.4.2010

               MT

               Il-Ġurnal Uffiċjali tal-Unjoni Ewropea

               L 88/16

         DEĊIŻJONI TAL-PARLAMENT EWROPEW U TAL-KUNSILL
   tal-25 ta' Marzu 2010
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni, b'konformità mal-punt 28 tal-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba
   (2010/203/UE)
   IL-PARLAMENT EWROPEW U L-KUNSILL TAL-UNJONI EWROPEA,
   wara li kkunsidraw it-Trattat dwar il-Funzjonament tal-Unjoni Ewropea,
   wara li kkunsidraw il-Ftehima Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b'mod partikulari l-punt 28 tagħha,
   wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (2), u b’mod partikulari l-Artikolu 12(3) tiegħu,
   wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf sabiex jipprovdi sostenn addizzjonali lil ħaddiema ssensjati li jbatu l-konsegwenzi ta' bidliet strutturali ewlenin fix-xejriet kummerċjali dinjin, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)

               L-ambitu tal-FEG twessa’ għall-applikazzjonijiet ippreżentati mill-1 ta’ Mejju 2009 biex jinkludi sostenn lill-ħaddiema li sfaw redundant bħala riżultat tal-kriżi finanzjarja u ekonomika globali.

               (3)

               Il-Ftehima Interistituzzjonali tas-17 ta’ Mejju 2006 tippermetti l-mobilizzazzjoni tal-FEG taħt il-limitu massimu annwali ta’ EUR 500 miljun.

               (4)

               Il-Litwanja ressqet applikazzjoni għall-mobilizzazzjoni tal-FEG, fir-rigward ta' sensji fis-settur tal-manifattura tal-għamara, fit-23 ta' Settembru 2009 u ssupplimentatha b'tagħrif addizzjonali li wasal fis-16 ta' Ottubru 2009. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbiliti fl-Artikolu 10 tar-Regolament (KE) Nru 1927/2006, għalhekk il-Kummissjoni tipproponi li tuża l-ammont ta' EUR 662 088.

               (5)

               Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjonijiet imressqa mil-Litwanja.

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2010, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 662 088 f'approprjazzjonijiet għall-impenji u għall-ħlasijiet.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, il-25 ta’ Marzu 2010.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         D. LÓPEZ GARRIDO

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


               29.8.2017

               MT

               Il-Ġurnal Uffiċjali tal-Unjoni Ewropea

               C 285/164

         P7_TA(2014)0145
   Rakkomandazzjoni għal deċiżjoni – Proroga għall-Artikolu 147 tar-Regoli ta' Proċedura tal-Parlament sal-aħħar tat-tmien leġislatura
   Deċiżjoni tal-Parlament Ewropew tas-26 ta' Frar 2014 li testendi l-Artikolu 147 tar-Regoli ta' Proċedura tal-Parlament sal-aħħar tat-tmien leġiżlatura (2014/2585(RSO))
   (2017/C 285/26)

      Il-Parlament Ewropew,

               —

               wara li kkunsidra l-Artikolu 342 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill Nru 1 tal-15 ta' April 1958 li jistabbilixxi l-lingwi li għandhom jintużaw mill-Komunità Ekonomika Ewropea (1), kif emendat l-aħħar mir-Regolament tal-Kunsill (UE) Nru 517/2013 (2),

               —

               wara li kkunsidra l-Kodiċi ta' Kondotta dwar il-Multilingwiżmu adottat mill-Bureau fis-17 ta' Novembru 2008,

               —

               wara li kkunsidra d-deċiżjoni tiegħu tal-11 ta’ Marzu 2009 li testendi l-applikabilità tal-Artikolu 147 sat-tmiem tal-leġiżlatura attwali (3) u d-deċiżjonijiet sussegwenti tal-Bureau li jestendu d-deroga mill-Artikolu 146 sal-aħħar ta' din il-leġiżlatura,

               —

               wara li kkunsidra l-Artikoli 146 u 147 tar-Regoli ta' Proċedura tiegħu,

               A.

               billi, skont l-Artikolu 146, id-dokumenti kollha tal-Parlament għandhom jitfasslu fil-lingwi uffiċjali, u l-Membri kollha għandhom id-dritt li fil-Parlament jitkellmu fil-lingwa uffiċjali tal-għażla tagħhom, b'interpretazzjoni pprovduta fil-lingwi uffiċjali l-oħra;

               B.

               billi, skont l-Artikolu 147, huwa permess li jingħataw derogi mill-Artikolu 146 sat-tmiem tas-seba' leġiżlatura jekk, u wara li, minkejja prekawzjonijiet xierqa, il-lingwisti meħtieġa għal lingwa uffiċjali ma jkunux disponibbli fin-numri meħtieġa; billi fir-rigward ta' kull lingwa uffiċjali li għaliha jitqies li tenħtieġ deroga, il-Bureau, fuq proposta tas-Segretarju Ġenerali, għandu jaċċerta jekk il-kundizzjonijiet ikunux issodisfati u għandu jirrevedi d-deċiżjoni tiegħu kull sitt xhur;

               C.

               billi r-Regolament tal-Kunsill (KE) Nru 920/2005 (4) jipprevedi miżuri derogatorji temporanji (rinnovabbli) għal perjodu ta' ħames snin fir-rigward tal-Irlandiż sal-bidu tal-2017;

               D.

               billi, minkejja l-prekawzjonijiet kollha xierqa, il-kapaċità tal-Irlandiż u tal-Malti mhijiex mistennija li tkun tali li tippermetti servizz sħiħ ta' interpretazzjoni f'dawk il-lingwi mill-bidu tat-tmien leġiżlatura; billi, għal ċerti lingwi oħra, għalkemm ser ikun hemm kapaċità suffiċjenti sabiex il-ħtiġijiet normali tal-Parlament ikunu koperti, in-numru ta' interpreti jista' ma jkunx biżżejjed biex jippermetti l-kopertura sħiħa mistennija waqt il-presidenzi tal-Kunsill tal-Istati Membri konċernati waqt it-tmien leġiżlatura parlamentari,

               E.

               billi, minkejja sforzi istituzzjonali bla heda u kontiwni u progress sinifikanti, in-numru ta' tradutturi u ġuristi-lingwisti għall-Irlandiż huwa mistenni li jkun għadu tant limitat li, sa fejn wieħed jista' jbassar, ma tistax tiġi żgurata kopertura sħiħa ta' dik il-lingwa skont l-Artikolu 146; billi r-Regolament tal-Kunsill (KE) Nru 920/2005 ma jeħtieġx li l-leġiżlazzjoni tal-UE adottata qabel l-1 ta' Jannar 2007 (l-acquis) tinqaleb għall-Irlandiż; billi, bħala riżultat tal-miżuri derogatorji stabbiliti f'dak ir-regolament, huma biss il-proposti tal-Kummissjoni għal regolamenti tal-Parlament Ewropew u tal-Kunsill li bħalissa qed jiġu ppreżentati bl-Irlandiż u, jekk is-sitwazzjoni tibqa' l-istess, mhux ser ikun possibbli għas-servizzi tal-Parlament li jippreparaw verżjonijiet bl-Irlandiż għal tipi oħra ta' atti leġiżlattivi;

               F.

               billi, għalkemm il-kapaċità tal-Kroat qiegħda kull ma' jmur tiżdied wara l-adeżjoni tal-Kroazja fl-1 ta' Lulju 2013, jista' jkun li ma tkunx tista' tiġi żgurata kopertura sħiħa ta' dik il-lingwa mill-bidu tat-tmien leġiżlatura;

               G.

               billi l-Artikolu 147(4) jipprevedi li, fuq rakkomandazzjoni raġunata mill-Bureau, il-Parlament jista' jiddeċiedi, fl-aħħar tal-leġiżlatura, li jestendi dak l-Artikolu;

               H.

               billi, fid-dawl tal-informazzjoni ta' hawn fuq, il-Bureau irrakkomanda li l-Artikolu 147 jiġi estiż sal-aħħar tat-tmien leġiżlatura;

               1.

               Iddeċieda li jestendi l-Artikolu 147 tar-Regoli ta' Proċedura tal-Parlament sal-aħħar tat-tmien leġiżlatura;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni bħala informazzjoni.

      (1)  ĠU 17, 6.10.1958, p. 385.

      (2)  ĠU L 158, 10.6.2013, p. 1.

      (3)  ĠU C 87 E, 1.4.2010, p. 186.

      (4)  Regolament tal-Kunsill (KE) Nru 920/2005 tat-13 ta' Ġunju 2005 li jemenda r-Regolament Nru 1 tal-15 ta' April 1958 li jistabbilixxi l-lingwi li għandhom jintużaw mill-Komunità Ekonomika Ewropea u r-Regolament Nru 1 tal-15 ta' April 1958 li jistabbilixxi r-reġim lingwistiku tal-Komunità Ewropea tal-Enerġija Atomika li jintroduċi miżuri derogatorji temporanji għal dawk ir-Regolamenti (ĠU L 156, 18.6.2005, p. 3), kif estiż mir-Regolament tal-Kunsill (KE) Nru 1257/2010 (ĠU L 343, 29.12.2010, p. 5).